Il-Kummissjoni Ewropea talbet b’mod formali lil Malta biex tiżgura konformita’ sħiħa mal-obbligi tal-Unjoni Ewropea dwar l-effiċjenza fl-użu tal-enerġija fil-bini. Din id-direttiva kellha tiddaħħal fil-liġi mill-istati membri tal-Unjoni Ewropea sad-9 ta’ Lulju tas-sena l-oħra. S’issa huma Malta u l-Greċja li għadhom ma implimentawx il-liġijiet tal-Unjoni Ewropea fil-liġijiet nazzjonali tagħhom. Skont id-direttiva, il-pajjiżi membri fl-Unjoni Ewropea jridu jistabilixxu u japplikaw rekwiżiti minimi b’rabta mal-effiċjenza fl-użu tal-enerġija fil-bini; jiżguraw li din l-effiċjenza u l-użu tajjeb tal-enerġija jiġi ċċertifikat u li jsiru spezzjonijiet regolari tas-sistemi tat-tisħin u tal-arja kundizzjonata. Id-direttiva titlob li l-pajjiżi jiżguraw li mill-2021 ‘il quddiem, kull bini ġdid ikun juża mill-inqas li jista’ enerġija. Fi stqarrija ingħad li l-Kummissjoni Ewropea bagħtet opinjoni lil Malta u talbitha tinforma lill-Kummissjoni bil-miżuri ta’ implimentazzjoni kollha meħtieġa. Jekk il-pajjiżi ma jikkonformawx mal-obbligu legali tagħhom fi żmien xahrejn, il-Kummissjoni Ewropea tista’ tiddeċiedi li tressaqhom quddiem il-qorti tal-Ġustizzja.